เกาะคราม

เกาะคราม เป็นเกาะที่ตั้งอยู่ในเขตตำบลสัตหีบ อำเภอสัตหีบ จังหวัดชลบุรี มีเนื้อที่ 13.9 ตารางกิโลเมตร อยู่ในความรับผิดชอบดูแลของกองทัพเรือ ลักษณะทางภูมิศาสตร์ของเกาะมีสภาพเป็นภูเขา มีหาดทรายและหาดกรวดสลับกันโดยรอบเกาะ ทางทิศตะวันออกเฉียงเหนือเป็นพื้นที่ราบ มีที่พักของเจ้าหน้าที่ทหารเรือ เกาะเป็นแหล่งวางไข่ของเต่าทะเล โดยพบ 2 ชนิดคือเต่ากระและเต่าตนุ ด้านทิศตะวันตกเฉียงเหนือเป็นอ่าวที่มีหาดทราย บริเวณกลางเกาะมีลำธารและแหล่งน้ำกร่อย สภาพป่าเป็นป่าชายหาด ป่าดิบแล้ง ป่าหน้าผา และมีป่าชายเลนขึ้นเล็กน้อย จากการสำรวจไลเคน พบไลเคน 12 สกุล 30 ชนิดโดยพบในวงศ์ Thelotremataceae มากที่สุดอีกทั้งสามารถพบไลเคนในกลุ่มโฟลิโอสที่มีลักษณะเป็นแผ่นใบในวงศ์ Physciaceae อีกด้วย ทางทิศตะวันตกเฉียงใต้ราว 12.6 กิโลเมตรของเกาะเป็นร่องน้ำลึก พบซากสำเภาท้องแบนขนาดใหญ่แบบมีกระดูกงูจมอยู่ใต้น้ำ สันนิษฐานว่าน่าจะเป็นซากเรือสำเภาของกรุงศรีอยุธยา กำหนดอายุได้ในช่วงพุทธศตวรรษที่ 19–20 พบเครื่องถ้วยชามสังคโลก เครื่องถ้วยแม่น้ำน้อย เครื่องถ้วยเวียดนาม งาช้าง ตะกั่ว ดีบุก และแท่งเหล็ก อ้างอิง แหล่งข้อมูลอื่น